次前韵謝與迪惠所作竹五幅
作者：黄庭堅
朝代：宋

paragraphs: 吾宗墨脩竹，心手不自知。
天公造化爐，攬取如拾遺。
風雪煙霧雨，榮悴各一時。
此物抱晚節，君又潤色之。
抽萌或發石，懸箠有阽危。
林梢一片雨，造次以筆追。
猛吹萬籟作，微凉大音希。
霜兔束毫健，松煙泛硯肥。
盤桓未落筆，落筆必中宜。
今代捧心學，取笑如東施。
或可遺巾幗，選耎如辛毗。
生枝不應節，亂葉無所歸。
非君一起予，衰病豈能詩。
憶君初解鞍，新月挂彎眉。
夜來上金鏡，坐歎光景馳。
我有好東絹，晴明要會期。
猗猗淇園姿，此君有威儀。
願作數百竿，水石相因依。
他年風動璧，洗我別後思。
開圖慰滿眼，何時遂臻茲。